1. pielikums Ministru kabineta 2012. gada \_\_\_\_\_\_\_\_\_ noteikumiem nr. \_\_\_\_

**Papildu noteikumi emisiju monitoringa nosacījumiem**

**I. Emisiju noteikšanas līmeņi**

1. Operators emisiju noteikšanai piemēro:

1.1. augstāko līmeni, kas norādīts Eiropas Komisijas regulas Nr. 601/2012 VIII pielikuma 1.punktā katram emisiju avotam, kas emitē vairāk nekā 5000 tonnu CO2 ekvivalentu gadā vai kas nodrošina vairāk nekā 10% kopējo gada emisiju iekārtā, atkarībā no tā, kurš lielums ir lielāks absolūto emisiju ziņā;

1.2. vismaz līmeni, kas ir par vienu pakāpi zemāks nekā augstākais līmenis visiem citiem emisiju avotiem.

2. Operators var izmantot nākamo zemāko līmeni (ņemot vērā, ka minimālais ir 1. līmenis), ja operators pārvaldei var pamatot, ka:

2.1. šī pielikuma 1.punktā noteiktā līmeņa piemērošana nav tehniski iespējama vai radītu nesamērīgas izmaksas;

2.2. aprēķinu metodoloģijas piemērošana, izmantojot Eiropas Komisijas regulas Nr. 601/2012 26.pantā prasītos līmeņus, nav tehniski iespējama vai radītu nesamērīgas izmaksas.

3. Operators piemēro līmeni, kas ir par vienu līmeni zemāks, nekā Eiropas Komisijas regulas Nr. 601/2012 V pielikumā noteiktais minimālais emisiju aprēķina līmenis, tās 19.panta 2.punktā noteiktajām C kategorijas iekārtām un līdz pat diviem līmeņiem zemāks 19.panta 2.punktā noteiktajām A un B kategorijas iekārtām (minimālais ir pirmais līmenis), pārejas periodā līdz trim gadiem, ja

3.1. operators pamato, ka prasītais līmenis nav tehniski iespējams vai radīs nesamērīgas izmaksas;

3.2. operators iesniedz uzlabojumu plānu, norādot, kā un kad tiks sasniegts vismaz šo noteikumu 3.punktā noteiktais minimālais emisiju aprēķina līmenis.

4. Operators var piemērot šī pielikuma 2. un 3.punktā noteiktos izņēmumus tikai, ja pārvalde, izsniedzot atļauju, operatoram to atļauj.

**II. Papildus nosacījumi biomasas izmantošanai**

5. Operators var izvēlēties metodi, kas neparedz emisiju aprēķinu līmeņus, tostarp enerģijas bilances metodi, lai noteiktu aktivitātes datus un attiecīgos emisiju aprēķina faktorus:

5.1. ja jaukta sastāva kurināmā vai materiālu biomasas frakcija ir vienāda vai lielāka par 97%;

5.2. ja emisiju daudzuma dēļ, kas saistīts ar kurināmā vai materiālu fosilo frakciju, tā uzskatāma par „de minimis” avota plūsmu;

5.3. ja attiecīgā vērtība nav jāizmanto no biomasas iegūta CO2 atskaitīšanai no emisijām, kas noteiktas nepārtrauktos emisijas mērījumos.

6. Operators var piemērot šī pielikuma 5.punktā noteikto izņēmumu biomasas izmantošanas apjomu un emisiju no tā noteikšanai tikai, ja pārvalde, izsniedzot atļauju, operatoram to atļauj.

7. Ja saskaņā ar nepieciešamo emisiju aprēķina līmeni un atbilstošo standartlielumu pieejamību, kā norādīts Eiropas Komisijas regulas Nr. 601/2012 31. panta 1. punktā, konkrēta kurināmā vai materiāla biomasas frakcija tiek noteikta izmantojot analīzes, operators nosaka šo biomasas frakciju, pamatojoties uz attiecīgo standartu un tā analītiskajām metodēm.

8. Ja biomasas frakcijas noteikšana jaukta sastāva kurināmajā vai materiālā analīžu ceļā saskaņā ar šī pielikuma 7.punktu nav tehniski iespējama vai radītu nesamērīgas izmaksas, operators pamato savus aprēķinus ar standarta emisijas faktoriem un biomasas frakcijas vērtībām attiecībā uz jaukta sastāva kurināmo un materiāliem un Eiropas Komisijas regulas Nr. 601/2012 ietvaros izstrādātajiem vadlīniju dokumentiem.

9. Ja šī pielikuma 8.punktā minēto standarta koeficientu un lielumu nav, operators vai nu pieņem biomasas daļas neesamību, vai iesniedz pārvaldē aprēķinu metodi biomasas frakcijas noteikšanai.

10. Attiecībā uz kurināmo vai materiāliem, kas radušies ražošanas procesā ar definētām un izsekojamām ievades plūsmām, operators var balstīt biomasas frakcijas noteikšanas aprēķinu uz procesā ievadītā un no tā izvadītā fosilā un biomasas oglekļa masas bilanci.

**III. Papildu noteikumi darbības datu noteikšanai**

11. Ja operatora izmantotie mērinstrumenti ir pakļauti metroloģiskai kontrolei saskaņā ar normatīvajiem aktiem par mērīšanas līdzekļu atkārtoto verificēšanu, verificēšanas sertifikātiem un verificēšanas atzīmēm, operators, nodrošinot Eiropas Komisijas regulas Nr. 601/2012 28.pantā noteikto nosacījumu izpildi, var izmantot mērījumu rezultātus, ko iekārtā sniedz viņa paša kontrolē esošās mērīšanas sistēmas, lai noteiktu darbības datus saskaņā ar Eiropas Komisijas regulas Nr. 601/2012 27.pantu.

12. Šī pielikuma 11.punkta nolūkam normatīvajos aktos par mērīšanas līdzekļu atkārtoto verificēšanu, verificēšanas sertifikātiem un verificēšanas atzīmēm noteiktā precizitāte var tikt izmantota maksimāli pieļaujamās nenoteiktības aprēķināšanai bez papildu pierādījumu sniegšanas.

**IV. Papildu noteikumi emisiju aprēķina faktoru izmantošanai un noteikšanai**

13. Operators var aprēķināt emisijas, izmantojot emisijas faktorus, kas ir izteikti kā tonnas CO2 emisiju uz tonnu kurināmā (t CO2/t) vai tonnas CO2 uz normālkubikmetru (t CO2/Nm3) kurināmā:

13.1. ja emisijas tiek aprēķinātas tādam kurināmā daudzumam, kas arī izteikts kā tonnas vai normālkubikmetri, ņemot vērā atbilstošu oksidācijas koeficientu;

13.2. ja var pamatot šāda emisijas faktora izmantošanu un tā precizitāti;

13.3. ja šāda emisijas faktora izmantošana var radīt līdzvērtīgu pareizību emisiju aprēķinos, kādu nosaka emisijas faktora, kas izteikts kā t CO2/TJ, izmantošana;

13.4. ja tāda emisijas faktora izmantošana, kas izteikts kā t CO2/TJ, rada nesamērīgas izmaksas;

14. Emisiju aprēķinam, izmantojot šī pielikuma 13.punktā minēto emisiju faktoru, operatoram, lai pārrēķinātu oglekļa saturu ar CO2 saistīta emisijas faktora atbilstošā vērtībā un otrādi, ir jāizmanto koeficients – 3,664 t CO2/ t C.

15. Ja operators emisiju aprēķinā izmanto šī pielikuma 13.punktā minētos emisijas faktorus, attiecībā uz zemāko sadegšanas siltumu operators var veikt monitoringu, izmantojot zemākus līmeņus nekā Eiropas Komisijas regulas Nr. 601/2012 II pielikumā noteiktais augstākais līmenis.

16. Ja operatora iekārtā tiek lietoti vairāki kurināmie un ja attiecībā uz konkrētu oksidācijas koeficientu ir jāizmanto 3.līmenis, operators:

16.1. nosaka vienu apkopotu oksidācijas koeficientu visam sadedzināšanas procesam un piemēro to visiem kurināmā veidiem;

16.2. attiecina nepabeigtu oksidāciju vienai lielai avota plūsmai un var izmantot oksidācijas koeficienta vērtību 1 citu avotu plūsmām;

16.3. pierāda, ka, piemērojot šī pielikuma 16.1. un 16.2.apakšpunkta nosacījumus, emisijas netiks novērtētas pārāk zemu gadījumā, ja tiek izmantota biomasa vai jaukta sastāva kurināmais.

17. Ja operators iekārtā izmanto tādus kurināmā veidus, kas nav komerciālais standarta kurināmais, kā noteikts Eiropas Komisijas regulas Nr. 601/2012 3.panta 31.punktā, operators nosaka zemāko sadegšanas siltumu un emisijas faktorus, izmantojot tos pašus līmeņus, kas paredzēti līdzvērtīgam komerciālam standarta kurināmajam, ar nosacījumu, ka saskaņā ar Eiropas Komisijas regulas Nr. 601/2012 31.panta 4.punktu konkrētais zemākā sadegšanas siltuma lielums pēdējo trīs gadu laikā no līdzvērtīgā komerciālā standarta kurināmā lieluma nav atšķiries vairāk kā par 1%.

18. Operators vismaz reizi trijos gados iesniedz pārvaldei visu informāciju, kas pamato šī pielikuma 17.punktā minēto zemākā sadegšanas siltuma un emisijas faktoru noteikšanas metodi un kas pamato zemākā sadegšanas lieluma vērtības, salīdzinot ar līdzvērtīgo komerciālā standarta kurināmā lielumu.

**V. Nenoteiktības noteikšana**

19. Saskaņā ar Eiropas Komisijas regulas Nr. 601/2012 3.panta 6.punktu nenoteiktība ir parametrs, kas:

19.1. saistīts ar daudzuma noteikšanas rezultātu;

19.2. raksturo vērtību izkliedi, kuru pamatoti varētu attiecināt uz konkrēto daudzumu, ņemot vērā sistemātisko un nejaušo faktoru ietekmi, ko izsaka procentos;

19.3. apraksta vidējās vērtības ticamības intervālu ar 95% varbūtību, ņemot vērā vērtību sadalījuma asimetriju.

20. Nenoteiktības robežvērtību izprot kā maksimālās pieļaujamās nenoteiktības avota plūsmu noteikšanai ziņošanas periodā.

21. Operators nenoteiktības noteikšanai Eiropas Komisijas regulas Nr. 601/2012 ietvaros izstrādātos vadlīniju dokumentus.

**VI. Papildu noteikumi analīžu izmantošanai**

22. Ja emisiju aprēķina faktori tiek noteikti, izmantojot analīzes, operators sagatavo paraugu ņemšanas plānu attiecībā uz katru kurināmo vai materiālu, izstrādājot to kā rakstveida procedūru un iekļaujot tajā informāciju par paraugu sagatavošanas metodoloģiju, norādot pienākumus, atrašanās vietas, biežumu un daudzumus, kā arī paraugu uzglabāšanas un transportēšanas metodoloģijas.

23. Operators nodrošina šī pielikuma 22.punktā minētā paraugu ņemšanas plāna verificēšanu saskaņā ar Eiropas Komisijas regulu Nr. 600/2012.

24. Operators, vienojoties ar laboratoriju, kas veic analīzes attiecīgajam kurināmajam vai materiālam, var pielāgot šī pielikuma 22.punktā minētā paraugu ņemšanas plāna elementus, ja analītiskie rezultāti liecina, ka kurināmā vai materiāla neviendabīgums būtiski atšķiras no tās informācijas par neviendabīgumu, uz kuru balstīts sākotnējais paraugu ņemšanas plāns attiecīgajam kurināmajam vai materiālam.

25. Šī pielikuma 22.punktā minētā paraugu ņemšanas plāna sagatavošanai operators izmanto Eiropas Komisijas regulas Nr. 601/2012 ietvaros izstrādātos vadlīniju dokumentus.

26. Pārvalde apstiprina šī pielikuma 22.punktā minēto paraugu ņemšanas plānu, to iekļaujot operatoram izsniegtajā atļaujā, un atļaujā nosaka, vai operatoram ir ļauts pielāgot paraugu ņemšanas plāna elementus saskaņā ar šī pielikuma 24.punktu.

27. Pārvalde var piemērot citu analīžu veikšanas biežumu nekā attiecīgajam kurināmajam vai materiālam norādīts Eiropas Komisijas regulas Nr. 601/2012 VII pielikumā, ja minimālais biežums nav zināms vai operators pierāda vienu no minētā:

27.1. pamatojoties uz vēsturiskiem datiem, tostarp uz analītiskajām vērtībām attiecīgajam kurināmajam vai materiālam emisijas kvotu tirdzniecības periodā, kas bija tieši pirms esošā emisijas kvotu tirdzniecības perioda, jebkādas analītisko vērtību svārstības attiecīgajam kurināmajam vai materiālam nepārsniedz 1/3 nenoteiktības vērtības, kas operatoram saskaņā ar Eiropas Komisijas regulu Nr. 601/2012 ir jāievēro attiecībā uz šā kurināmā vai materiāla darbības datu noteikšanu;

27.2. izmantojot prasīto analīžu veikšanas biežumu, rastos nesamērīgas izmaksas.

**VII. Papildu noteikumi laboratoriju izmantošanai**

28. Operators emisiju aprēķinam nepieciešamo datu un parametru noteikšanas analīzēm, kā arī attiecībā uz nepārtrauktas emisiju mērīšanas sistēmām emisiju mērīšanai, attiecīgā aprīkojuma kalibrēšanai un novērtēšanai izmanto tādas laboratorijas, kuras attiecīgajām analītiskajām metodēm ir akreditētas saskaņā ar standartu LVS EN ISO/IEC 17025:2005 attiecīgajām analītiskajām metodēm vai kalibrēšanas darbībām.

29. Operators var izmantot neakreditētas laboratorijas emisiju aprēķina faktoru noteikšanai tikai tādā gadījumā, ja:

29.1. var pietiekami pamatot pārvaldei, ka saskaņā ar standartu LVS EN ISO/IEC 17025:2005 akreditētu laboratoriju izmantošana nav tehniski iespējama vai ka šī izmantošana rada nesamērīgas izmaksas;

29.2. iesniedz pierādījumus, ka neakreditētā laboratorija atbilst prasībām, kādas ir noteiktas standartā LVS EN ISO/IEC 17025:2005 tādā veidā un detalizācijas pakāpē, kā prasīts procedūrām Eiropas Komisijas regulas Nr. 601/2012 regulas 12.panta 2.punktā un tās 34.panta 3.punktā;

29.3. šādu laboratoriju rezultātu pareizību var pamatot ar starplaboratoriju testēšanas rezultātu, kas veikti ne retāk kā reizi ceturksnī, palīdzību, izmantojot divas vai trīs neatkarīgas un ar operatoru nesaistītas laboratorijas.

30. Pārvalde atļauj operatoram emisiju aprēķinam nepieciešamo datu un faktoru noteikšanai izmantot tādas laboratorijas, kuras nav akreditētas saskaņā ar standartu LVS EN ISO/IEC 17025:2005, šo izņēmumu nosakot atļaujā, ko pārvalde izsniedz konkrētajam operatoram.

**VIII. Atzīstamo laboratoriju saraksts**

31. Valsts vides dienests sadarbībā ar Latvijas Nacionālo akreditācijas biroju un Latvijā saskaņā ar Eiropas Komisijas regulu Nr. 600/2012 akreditētiem verificētājiem izveido tādu laboratoriju sarakstu, kuras nav akreditētas saskaņā ar standartu LVS EN ISO/IEC 17025:2005, bet kurās veiktās analīzes ir atzīstamas likuma „Par piesārņojumu” 2.pielikuma darbību monitoringam un ziņošanai nepieciešamo datu noteikšanai, ņemot vērā Eiropas Komisijas regulas Nr. 601/2012 34.panta 3.punktā noteiktos nosacījumus, kā arī ņemot vērā šī pielikuma 29.2.apakšpunktā minēto informāciju, ko operators iesniedzis pārvaldei kopā ar iesniegumu atļaujas saņemšanai.

32. Latvijas Nacionālais akreditācijas birojs vai vides verificētāji, kas Latvijā ir akreditēti saskaņā ar normatīvajiem aktiem par atbilstības novērtēšanas institūciju novērtēšanu, akreditāciju un uzraudzību, vai Latvijā akreditētās testēšanas un kalibrēšanas laboratorijas var iesniegt priekšlikumu šī pielikuma 31.punktā minētā saraksta papildināšanai, iesniedzot Valsts vides dienestam pietiekamu pamatojumu sarakstā iekļaujamās laboratorijas atzīšanai par atbilstošu standartā LVS EN ISO/IEC 17025:2005 noteiktajām prasībām un tādejādi atbilstoša emisiju aprēķinam nepieciešamo datu noteikšanai.

33. Valsts vides dienests atjaunina šī pielikuma 31.punktā minēto sarakstu, ja šī pielikuma 32.punktā minētās institūcijas iesniedz šī saraksta papildinājuma priekšlikumus.

**IX. Papildu noteikumi raksturīgā CO2 noteikšanai**

34. Ja starpība starp pārvietotā vai saņemtā raksturīgā CO2 daudzumiem nav izskaidrojama ar mērīšanas sistēmu apstiprināto nenoteiktības intervālu, pārvietojošo un saņemošo iekārtu operatori saskaņo šīs vērtības, veicot konservatīvās korekcijas.

35. Šī pielikuma 34.punktā minētie operatori veiktās konservatīvās korekcijas norāda emisiju ziņojumā, ko apstiprināšanai iesniedz pārvaldē saskaņā ar šo noteikumu 72.punktu.

Ministru prezidents V.Dombrovskis

Vides aizsardzības un

reģionālās attīstības ministrs E.Sprūdžs

Iesniedzējs:

Vides aizsardzības un

reģionālās attīstības ministrs E.Sprūdžs

Vīza:

Vides aizsardzības un

reģionālās attīstības ministrijas

Valsts sekretārs A.Antonovs

2012.09.12. 12:49

1777

H. Rimša

67026414, [Helena.Rimsa@varam.gov.lv](mailto:Helena.Rimsa@varam.gov.lv)

Linda Leja

67026512, [Linda.Leja@varam.gov.lv](mailto:Linda.Leja@varam.gov.lv)